GL ลุ้นกำไรไตรมาส 2/58 โตก้าวกระโดดแนวโน้ม 2H58 แข็งแกร่งต่อเนื่องแนะซื้อ
GL คาดการณ์กำไรสุทธิไตรมาส 2/58 ไว้ที่ 127 ล้านบาท (+1,723% เทียบช่วงเดียวกันของปีก่อน; +15% เทียบไตรมาสก่อนหน้า)แนวโน้มกำไรครึ่งหลังปี 2558แข็งแกร่งต่อเนื่อง โดยสินเชื่อในกัมพูชาเติบโตดีมาก ในไตรมาส 2/58 ขยายตัวได้ถึง 30%เทียบไตรมาสก่อนหน้า เป็น 1.2 พันล้านบาท (ใน ไตรมาส 1/58 เติบโต 40%เทียบไตรมาสก่อนหน้า) และยังขยายตัวในอัตราสูงต่อในครึ่งหลังปี 2558 แนะนำซื้อ ปรับราคาพื้นฐานเป็น 19 บาท
31 ก.ค. 2558

บล.ดีบีเอสฯ ระบุในบทวิเคราะห์วันนี้ (31 ก.ค.) ว่าบริษัท กรุ๊ปลีส จำกัด (มหาชน) หรือ GL คาดการณ์กำไรสุทธิไตรมาส 2/58 ไว้ที่ 127 ล้านบาท (+1,723% เทียบช่วงเดียวกันของปีก่อน; +15% เทียบไตรมาสก่อนหน้า) โดยมาจากการเติบโตของพอร์ตสินเชื่อ &amp; รายได้ดอกเบี้ยรับ รวมถึงการตั้งสำรองค่าเผื่อฯต่อสินเชื่อต่ำลง เนื่องจากคุณภาพสินเชื่อดีขึ้น ค่าใช้จ่ายขายและบริหารต่อรายได้ลดลง รวมถึงผลขาดทุนจากการขายรถจักรยานยนต์ที่ยึดมาน้อยลง ประมาณการว่ากำไรสุทธิครึ่งแรกปี 2558 จะคิดเป็น 42% ของกำไรทั้งปี
แนวโน้มกำไรครึ่งหลังปี 2558แข็งแกร่งต่อเนื่อง โดยสินเชื่อในกัมพูชาเติบโตดีมาก ในไตรมาส 2/58 ขยายตัวได้ถึง 30%เทียบไตรมาสก่อนหน้า เป็น 1.2 พันล้านบาท (ใน ไตรมาส 1/58 เติบโต 40%เทียบไตรมาสก่อนหน้า) และยังขยายตัวในอัตราสูงต่อในครึ่งหลังปี 2558 ส่วนในไทย ขนาดของพอร์ตสินเชื่อทรงตัวที่ประมาณ 5 พันล้านบาท แต่มีสัญญาณดีขึ้นในเดือนมิ.ย.58 และคาดว่าจะมีโมเมนตัมบวกต่อในครึ่งหลังปี 2558โดยสินเชื่อจำนำรถจักรยานยนต์เติบโตดี แต่ยังเป็นสัดส่วนที่น้อยของ GL อย่างไรก็ตาม ส่วนนี้เป็นธุรกิจที่จะเติบโตได้ดีมากขึ้นในระยะต่อไป
ปรับเพิ่มคาดการณ์กำไรปีนี้ขึ้น 10% โดยคาดว่ากำไรสุทธิที่ปรับใหม่จะเติบโต 383% เป็น 557 ล้านบาท (จาก 115 ล้านบาทในปี 57) โดยมีสมมติฐานพอร์ตสินเชื่อขยายตัว 32% (รวมกัมพูชาและสินเชื่อจำนำ) ส่วนปี 59 ประมาณการกำไรสุทธิเติบโตต่อ 40% แต่เนื่องจากมี Dilution Effect จากการแปลงสภาพวอร์แรนต์เข้ามา ทำให้ EPS จะขยายตัว 11%
แนะนำซื้อ ปรับราคาพื้นฐานเป็น 19 บาท โดยอิงกับ Gordon Growth Model  ซึ่งเทียบเท่ากับ P/BV ปี 58 ที่ 3.4 เท่า ทั้งนี้เมื่อพิจารณาจากการเติบโตของกำไรในช่วงปี 57-60 พบว่าเติบโตอย่างน่าประทับใจมากที่เฉลี่ย 111% ต่อปี ที่คาปัจจุบันมี PEG ต่ำเพียง 0.2 เท่า และที่ราคาเป้าหมายคิดเป็น PEG ที่ 0.4 เท่า และการเติบโตของกำไรทำให้ P/E ปี 58 จะลดลงจาก 23.5 เท่าเป็น 15.3 เท่าในปี 60 ทั้งนี้คาดการณ์กำไรยังไม่รวมการขยายธุรกิจเพิ่มเติม ซึ่งขณะนี้บริษัทกำลังหาโอกาสและพันธมิตรเข้าไปทำธุรกิจในประเทศอินโดนีเซีย  
 